PAKOSTOV. V 10. minúte mali futbalisti Pakostova výhodu priameho kopu. Loptu si prichystal Štefan Tomčák a jeho strela skončila v sieti.
Aj keď do záverečného hvizdu ostávalo ešte veľa času a na trávniku sa toho aj dosť udialo, výsledok ostal nezmenený. FO Ajax Pakostov porazil tatranského lídra a zabezpečil si definitívu záchrany.
Štefan Tomčák sa v tejto sezóne tešil z druhého gólu. Prvým zaťažil konto Bystranov na ich trávniku (5:0), teda posledného celku tabuľky, druhý si prichystal na lídra a napokon bol v zápase jediným, teda trojbodovým.
"Priamy kop tesne za hranicou šestnástky, v múre sa motalo veľa hráčov, aj našich, brankár toho veľa nevidel, mne sa podarilo trafiť voľné miesto," opísal gólový moment šťastný strelec.
Na "humensku" nulový
Štvrtoligový líder z Vysokých Tatier odohral v jarnej odvete kompletne tri stretnutia v humenskom futbalovom regióne, pričom vždy ťahal za kratší koniec: prehral v Jasenove 1:2, v Medzilaborciach 0:2 a teraz v Pakostove 0:1.
"Zápas sme začali veľkým tlakom, spálili sa tri tutovky. Po prestávke hral súper kvalitne najmä kombinačne, mal aj blízko k vyrovnaniu, keď Fedorko zastúpil brankára na čiare. To však bola ich jediná šanca, naša väčšia chuť po víťazstve sa napokon preniesla aj do výsledku," konštatoval hrajúci tréner Pakostova.
Záverečný hvizd tak znamenal istotu záchrany, lebo jediné kolo pred koncom sezóny majú Pakostovčania pred prenasledovateľom náskok štyroch bodov.
"Súťaž máme v suchu, tešíme sa z toho, ale na oslavy čas nebol. Chlapci odchádzali do škôl, za prácou. Stretneme sa po sezóne, hráči, vedenie klubu, sponzor, starosta obce. Každý, kto prispel k záchrane svojím dôležitým dielom ," dodal Štefan Tomčák.